钦定古今图书集成/理学汇编/经籍典/第038卷 > 《符读书城南》前人
## 钦定古今图书集成/理学汇编/经籍典/第038卷 > 《符读书城南》前人

“木之就规矩，在梓匠轮舆。人之能为人，由腹有《诗》书。”
诗书勤乃有，不勤腹空虚。欲知学之力，贤愚同一初。
由其不能学，所入遂异闾。两家各子生，提孩巧相如。
少长聚嬉戏，不殊同队鱼。年至十二三，头角稍相疏。
二十渐乖张，清沟映污渠。三十骨骼成，乃一龙一猪。
飞黄腾踏去，不能顾蟾蜍。一为马前卒，鞭背生虫蛆。
一为公与相，潭潭府中居。问之何因尔，学与不学欤。
金璧虽重宝，费用难贮储。学问藏之身，身在则有馀。
君子与小人，不系父母且。〈子鱼切〉不见公与相，起身自
犁锄。不见三公后，寒饥出无驴。文章岂不贵，经训乃
菑畬。潢潦无根源，朝满夕已除。人不通古今，牛马而
襟裾。行身陷不义，况望多名誉。时秋积雨霁，新凉入
郊墟。灯火稍可亲，简编可卷舒。岂不旦夕念，为尔惜
居诸。恩义有相夺，作诗劝踌躇。